ΓΡΑΠΤΗ ΕΡΩΤΗΣΗ E-2673/96 υποβολή: Marianne Thyssen (PPE) προς την Επιτροπή (15 Οκτωβρίου 1996)

Θέμα: Εφαρμογή εκ μέρους της Ευρωπαϊκής Επιτροπής της διαδικασίας ελέγχου που προβλέπεται στο άρθρο 3 της οδηγίας 89/665/ΕΚ σχετικά με την ανάθεση δημοσίων συμβάσεων

Ορισμένοι κύκλοι ισχυρίζονται ότι διάφορα δημοτικά συμβούλια δεν τηρούν συχνά τους ευρωπαϊκούς κανόνες σχετικά με την ανάθεση δημοσίων συμβάσεων.

Με βάση το άρθρο 3 της οδηγίας 89/665/ΕΚ ((EE L 395 της 30.12.1989, σελ. 33. )) της 21ης Δεκεμβρίου 1989 μπορεί η Ευρωπαϊκή Επιτροπή να απευθυνθεί άμεσα στα κράτη μέλη ή στα αναθέτοντα δημοτικά συμβούλια και να ζητήσει να σταματήσουν οι παραβάσεις των ευρωπαϊκών κανόνων σχετικά με την ανάθεση δημοσίων συμβάσεων.

Έχει ήδη η Επιτροπή κάνει χρήση αυτής της δυνατότητας ελέγχου σε ό,τι αφορά τους δήμους και τις δημόσιες αρχές; Αν ναι, σε πόσες περιπτώσεις και για ποιούς δήμους;

Απάντηση του κ. Monti εξ ονόματος της Επιτροπής (20 Νοεμβρίου 1996)

Για την εξασφάλιση της ορθής εφαρμογής του κοινοτικού δικαίου, η Επιτροπή μπορεί να κινήσει τη διαδικασία που προβλέπει το άρθρο 169 της συνθήκης ΕΚ σε περίπτωση παραβάσεων, στις οποίες περιλαμβάνονται και οι σχετικές με την ανάθεση δημοσίων συμβάσεων. Η Επιτροπή αποστέλλει πρώτα στο ενδιαφερόμενο κράτος μέλος μία προειδοποιητική επιστολή, την οποία ακολουθεί, εάν χρειαστεί, αιτιολογημένη γνώμη. Εάν δεν εξευρεθεί αποδεκτή λύση ώστε να τηρηθεί το κοινοτικό δίκαιο, η Επιτροπή μπορεί τότε να παραπέμψει το ζήτημα στο Δικαστήριο, το οποίο αποφαίνεται οριστικά.

Και οι δύο οδηγίες για τα ένδικα μέσα στον τομέα των δημοσίων συμβάσεων, οδηγία 89/665/ΕΟΚ για τους παραδοσιακούς τομείς και οδηγία 92/13/ΕΟΚ ((ΕΕ αριθ. L 76, της 23.3.1992. )) για τους τομείς της κοινής ωφέλειας (νερό, ενέργεια, μεταφορές και τηλεπικοινωνίες), προβλέπουν επιπλέον ότι η Επιτροπή μπορεί να προβεί σε γνωστοποιήσει προς το κράτος μέλος και στην αναθέτουσα αρχή. Η γνωστοποίηση προς το κράτος μέλος επέχει θέση προειδοποιητικής επιστολής βάσει του άρθρου 169 της συνθήκης ΕΚ. Ωστόσο, η Επιτροπή δεν μπορεί να προσφύγει στη διαδικασία αυτή παρά μόνο εάν η σύμβαση δεν έχει ακόμη ανατεθεί και πρόκειται για σαφή και κατάφωρη παράβαση των κοινοτικών διατάξεων στον τομέα των δημοσίων συμβάσεων. Όταν η Επιτροπή χρησιμοποιεί τον μηχανισμό αυτό, είναι υποχρεωμένη να τάξει προθεσμία απάντησης 21 ημερών στην περίπτωση των παραδοσιακών κλάδων και 30 ημερών στην περίπτωση των κλάδων της κοινής ωφέλειας. Μετά τη λήψη της γνωστοποίησης, το κράτος μέλος (και όχι η αναθέτουσα αρχή) υποχρεούται να απαντήσει στην Επιτροπή. Ο μηχανισμός αυτός δεν διευρύνει σημαντικά τις δυνατότητες που έχει η Επιτροπή βάσει του άρθρου 169 της συνθήκης ΕΚ.

Απαντώνταςστο ερώτημα που έθεσε το αξιότιμο μέλος του Κοινοβουλίου, πρέπει να τονιστεί ότι ο μηχανισμός αυτός έχει χρησιμοποιηθεί από την Επιτροπή, αλλά δεν χρησιμοποιείται τακτικά για διάφορους λόγους. Πρώτον, σε πολλές περιπτώσεις οι καταγγέλοντες απευθύνονται στην Επιτροπή μετά την ανάθεση της σύμβασης, όταν είναι απόλυτα σαφές ότι δεν υπάρχει καμία πιθανότητα να τους ανατεθεί. Δεύτερον, οι παραβάσεις δεν είναι πάντοτε σαφείς και κατάφωρες. Τρίτον, ακόμη και εάν το πλεονέκτημα του μηχανισμού αυτού είναι ότι η αναθέτουσα αρχή ενημερώνεται ταυτόχρονα και όχι αργότερα από το κράτος μέλος, η Επιτροπή υποχρεούται να τηρεί τις προθεσμίες που προβλέπουν και οι δύο οδηγίες. Σε ορισμένες επείγουσες περιπτώσεις, η Επιτροπή απέφυγε να χρησιμοποιήσει τον μηχανισμό αυτό και προσέφυγε στις διαδικασίες του άρθρου 169 προκειμένου να τάξει μικρότερη προθεσμία για τη λήψη απάντησης.

Σε κάθε περίπτωση, ο έλεγχος της εφαρμογής των κανόνων από τις διάφορες αρχές ή αναθέτοντες φορείς, περιλαμβανομένων και των αρχών τοπικής αυτοδιοίκησης, αποτελεί πρωτίστως ευθύνη των ίδιων των κρατών μελών και θα πρέπει να εφαρμόζουν το κατάλληλο σύστημα ελέγχου.